題海陵監李端公後亭十韻
作者：張祜
朝代：唐

paragraphs: 古城連廢地，規畫自初心。
眺出紅亭址，裁成綠樹林。
竹欹叢岸勢，池滿到簷陰。
暗草通溪遠，閑花落院深。
上簾新鷰入，拋葉小魚沉。
晚影移罇惜，殘芳秉燭尋。
風蘭曳衣繡，露柳柫頭簪。
屬詠聊題極，垂竿旋屈針。
短橋多凭看，高堞幾登臨。
漫廁賓階末，無因和至音。